РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/48-17

23. март 2017. године

Б е о г р а д

ЗАПИСНИК

ПЕТЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 23. МАРТА 2017. ГОДИНЕ

 У складу са чланом 42. Пословника Народне скупштине, седница је одржана ван седишта Народне скупштине, у Скупштини АП Војводина, Владике Платона бб, Нови Сад, заједно са Одбором Скупштине АП Војводина за урбанизам, просторно планирање и заштиту животне средине.

 Ова седница ван седишта Народне скупштине подржана је пројектом „Јачање надзорне улоге и јавности у раду Народне скупштине, друга фаза“, који спроводе Програм Уједињених нација за развој (УНДП) и Народна скупштина, а финансира Швајцарска агенција за развој и сарадњу (СДЦ).

Седница је почела у 11,19 часова.

 Седницом је председавaо др Бранислав Блажић, председник Одбора.

 Седници су присуствовали чланови Одбора: Соња Влаховић, Владимир Петковић, Ивана Стојиљковић, Ивана Николић, Борка Грубор, Радослав Цокић, Снежана Богосављевић Бошковић, Јасмина Каранац, као и Соња Павловић (заменик члана Одбора Милоша Бошковића).

 Седници нису присуствовали чланови Одобра: Иван Карић, Мирослава Станковић Ђуричић, Милош Бошковић, Борисав Ковачевић, Горан Чабради и Ненад Милић.

Седници су присуствовали чланови Одбора Скупштине АП Војводине за урбанизам, просторно планирање и заштиту животне средине: Бранислава Јефтић (председница Одбора), Љубодраг Мишчевић (заменик председника), Гавра Аврамов, Дарко Бађок, Јелена Балашевић, Зоран Вранешевић, Неђељко Коњокрад, Радомир Кузмановић, Дејан Максимовић и Станка Михајлов.

 Седници су присуствовали представници Министарства пољопривреде и заштите животне средине: Жељко Пантелић, помоћник министра, Сандра Милићевић Сперлић, секретар Преговарачке групе 27 и Милан Стевановић, саветник државног секретара за ЕУ интеграције и међународну сарадњу, Владимир Галић, Покрајински секретар за урбанизам и заштиту животне средине, Наташа Ђерег, координатор Радне групе за Поглавље 27 у Националном конветну о Европској унији, Синиша Митровић, самостални саветник за домаће и ЕУ прописе у области заштите животне средине у Привредној комори Србије, као и и представници Зелене столице: Кристина Цвејанов из Српске асоцијације редиклера амбалажног отпада и Горан Зелић из Друштва подводних активности "Сомбор".

У уводном излагању, председник Одбора Скупштине АП Војводина за урбанизам, просторно планирање и заштиту животне средине Бранислава Јефтић истакла је да се нада да је одржавање ове седнице само почетак успешне сарадње два одбора у циљу предузимања активности у вези са отварањем поглавља 27 и приступања Републике Србије Европској Унији. Навела је да Поглавље 27 представља временски и финансијски најзахтевније поглавље у поступку преговора и истакла неопходност едукације и сталне сарадње са јединицама локалне самоуправе. Из тог разлога, циљ Одбора Скупштине АП Војводине за урбанизам, просторно планирање и заштиту животне средине је да одржи што више седница ван седишта (планирано је да се одрже седнице са око 75 локалних самоуправа, како би се чуло што више мишљења са терена). Нагласила је да сви државни органи треба да сарађују у циљу приступања Европској унији, јер то подразумева усвајање европских стандарда и обезбеђивање чистог ваздуха, воде, земљишта и целокупне животне средине.

Владимир Галић, члан покрајинске Владе и покрајински секретар за урбанизам и заштиту животне средине истакао је значај оваквих седница и сарадње са другим државним органима, јер у овој области Аутономна покрајина има највише изворних надлежности, али нису занемарљиве ни надлежности које Аутономна покрајина обавља као поверене послове. Заједнички циљ је да се кроз овакве разговоре дође до што више решења јер постоји много проблема у овој области.

На предлог председника Одбора, једногласно је усвојен следећи:

Д н е в н и р е д

1. Активности Одбора за заштиту животне средине и Одбора Скупштине АП Војводина за урбанизам, просторно планирање и заштиту животне средине у вези са отварањем Поглавља 27 у преговорима за приступање Републике Србије Европској унији.

 Прва тачка дневног реда **- Активности Одбора за заштиту животне средине и Одбора Скупштине АП Војводина за урбанизам, просторно планирање и заштиту животне средине у вези са отварањем Поглавља 27 у преговорима за приступање Републике Србије Европској унији**

 Председник Одбора др Бранислав Блажић информисао је колеге из Скупштине АП Војводине о улози Народне скупштине и њених радних тела у процесу преговора о приступању Републике Србије Европској унији. Навео је да је Народна скупштина 13. октобра 2004. године донела Резолуцију о придруживању Европској унији, којом се, између осталог, обавезала да ће усклађивање законодавства Републике Србије са правним тековинама Европске уније добити приоритет у раду Народне скупштине. 16. децембра 2013. године, доношењем Резолуције о улози Народне скупштине и начелима у преговорима о приступању Републике Србије Европској унији, Народна скупштина позвала је Владу да настави да спроводи Национални програм за усвајање правних тековина Европске уније. Народна скупштина, у складу са утврђеном динамиком, усваја законе из Националног програма за усвајање правних тековина Европске уније и пратити примену закона. Влада је обавезана да информише Народну скупштину о планираним активностима у вези са процесом преговора о приступању Европској унији, тако што подноси Народној скупштини извештај о току преговора о приступању два пута годишње.

Препозната је потреба да се у процес праћења преговора о приступању Републике Србије Европској унији укључе одбори Народне скупштине, у чијем делокругу су питања из одговарајућих преговарачких позиција. Одбор за европске интеграције, у сарадњи са председником Народне скупштине, координира процес праћења преговора о приступању Републике Србије Европској унији. Пре утврђивања преговарачке позиције за поједино поглавље, Влада доставља предлог преговарачке позиције Одбору за европске интеграције. Члан Владе задужен за европске интеграције и шеф Преговарачког тима подносе тромесечне извештаје Одбору за европске интеграције о актуелном стању у процесу преговора са Европском унијом. Одлуком Одбора за европске интеграције од 4. јуна 2014. године уређен је поступак разматрања предлога преговарачке позиције на седници Одбора за европске интеграције и одбора у чијем су делокругу питања из одговарајуће преговарачке позиције. Председник Одбора за европске интеграције, без одлагања, предлог преговарачке позиције доставља председнику одбора у чијем је делокругу питање из одговарајуће преговарачке позиције на разматрање и председнику Народне скупштине ради информисања. Надлежни одбор разматра предлог преговарачке позиције у року од осам дана од дана пријема предлога и о томе доставља извештај Одбору за европске интеграције. Седници на којој се разматра предлог преговарачке позиције, обавезно присуствује председник преговарачке групе. Одбор за заштиту животне средине је надлежан за разматрање предлога преговарачке позиције за Поглавље 27. Одбор за европске интеграције, у року од пет дана од дана пријема извештаја надлежног одбора, разматра предлог преговарачке позиције на седници којој присуствују овлашћени представник Владе, председник преговарачке групе и шеф Преговарачког тима. Одбор за европске интеграције даје мишљење или препоруке о предлогу преговарачке позиције, које Влада разматра приликом усвајања преговарачке позиције и обавештава Одбор о усвојеној преговарачкој позицији. Председник Одбора за европске интеграције обавештава председника Народне скупштине и председника надлежног одбора о усвојеној преговарачкој позицији.

Влада Републике Србије донела је 2015. године Одлуку о образовању Преговарачког тима за вођење преговора, као и Закључак којим се усмерава и усклађује рад органа државне управе у поступку израде преговарачких позиција. Овим актима Владе, предвиђено је да Преговарачки тим, на иницијативу и посредством Националног конвента о Европској унији, односно Привредне коморе Србије, информише заинтересовану јавност о току, садржају и битним документима у преговорима о приступању, као и да, у току припреме преговарачких позиција, преговарачка група на исти начин консултује заинтересовану јавност. Одбор за европске интеграције обавезно разматра предлоге, прилоге и препоруке представника цивилног друштва, односно Националног конвента о Европској унији. Национални конвент о Европској унији представља форум за сарадњу и комуникацију представника Владе са цивилним друштвом и врши мониторинг целокупног тока преговора, кроз дебату између представника проговарачке структуре, цивилног друштва, синдиката, професионалних организација и приватног сектора.

Преговарачком групом за животну средину председава Стана Божовић државни секретар из Министарства пољопривреде и заштите животне средине, а чланови ове преговарачке групе су представници разних министарстава, завода, директората, агенција, института, секретаријата и Владиних канцеларија. С обзиром на то да предлог преговарачке позиције за Поглавље 27 још увек није завршен, Одбор за заштиту животне средине га није разматрао, али је, кроз тромесечно информисање одбора о раду Министарства пољопривреде и заштите животне средине, обавештен о току израде овог документа и свим активностима Министарства које се односе на припрему за отварање Поглавља 27. Истакао је да Одбор има добру комуникацију са Министарством, а преко механизма Зелена столица, одржава и континуирану сарадњу са организацијама цивилног друштва.

 Жељко Пантелић, помоћник министра пољопривреде и заштите животне средине, информисао је присутне је да је Министарству пољопривреде и заштите животне средине достављен Скрининг извештај и да је Република Србија позвана да поднесе преговарачку позицију за Преговарачко поглавље 27 и то без почетних мерила. Истакао је да је Република Србија једина држава кандидат из региона која је добила позив да поднесе преговарачку позицију без претходних услова. Скрининг извештајем је констатовано да је законодавство Србије у приличној мери усклађено са правним тековинама Европске уније, а да је спровођење и извршење закона у раној фази. Наведени су следећи проблеми: укидање функционалне Агенције за хемикалије, непостојање Фонда за заштиту животне средине, ограничена средстава за рад Министарства, инспекције и других државних органа који се баве заштитом животне средине и слаба флуктуација запослених. Република Србија би требало да финализира систем стратешког планирања, успостави стабилан систем финасирања у области заштите животне средине и климатских промена, ојача административне капацитете, преиспита делимично пренесене надлежности, тако да оне буду усклађене са капацитетима и отклони поједине законске препреке. Након анализе Скрининг извештаја, Радна група је приступила изради преговарачке позиције и утврђени су одређени привремни рокови, који намећу веома динамичан и захтеван рад. Имплементација ЕУ директива ће у неким областима захтевати прелазне периоде, а дужина прелазних периода зависи од доступности ресурса за финансирање инвестиција. Ревидирањем специфичних планова претпоставља се да ће обим потребних средстава бити смањен, а потребно је размотрити и све расположиве могућности финансирања. Из тог разлога, биће потребно и додатно унапредити сарадњу са Министарством финансија. Од почетка 2017. године, почео је са радом буџетски Зелени фонд, а израда подзаконских аката на основу којих ће бити додељивана средства за пројете у области животне средине је у финалној фази. Још увек је рано сматрати Зелени фонд за главни извор финасирања пројеката, али циљ је да се његове могућности у будућности значајно поправе. Да би Србија на време доставила преговарачку позицију, потребна је подршка свих надлежних државних институција како би се обезбедило јачање интитуционалног система и стабилног система финансирања.

Покрајински секретар за урбанизам и заштиту животне средине Владимир Галић представио је Извештај секретаријата за урбанизам и заштиту животне средине у вези са отварањем поглавља 27. Навео је да је Секретаријат учествовао у поступку скрининга у погледу квалитета, воде, ваздуха, смањења буке, управљања отпадом и др. У области заштите природе, нарочито у вези са стаништима и Директивом о птицама, ради се на креирању мреже НАТУРА 2000. На територији АП Војводине налазе се значајна заштићена подручја, али су свега два до сада проглашена. У области заштите ваздуха појавили су се одређени проблеми јер су последње аутоматске станице купљене 2008. године, а рок трајања им је осам година. Због тога, једна нова аутоматска станица ће бити купљена, док ће шест бити репарирано. Интензивно се ради на смањењу количине отпада, а усвојени су и планови за регионалне депоније и планови за мониторинг угрожених локација и спречавање настанка дивљих депонија, како би се омогућила идентификација лица која врше одлагање отпада на неадекватан начин. На територији АП Војводине постоји 600 дивљих депонија, од чега је 250 великих дивљих депонија. Ради ефикаснијег уклањања дивљих депонија, овај посао је подељен између Секретаријата за пољопривреду и Секретарија за урбанизам и заштиту животне средине, те је у протеклом периоду уклоњено више десетина дивљих депонија. Секретаријат је издао 24 дозволе за управљање отпадом и једну дозволу за интегрисано спречавање загађења животне средине, а тренутно је у току поступак за издавање 13 дозвола за управљање отпадом и пет дозвола за интегрисано спречавање загађења животне средине.

Наташа Ђерег, координатор Радне групе за Поглавље 27 у Националном конвенту о Европској, унији указала је на то да ће Национални конвент учестовати у свим деловима преговарачког процеса за Поглавље 27, које је огромно и тешко за преговарање. Национални конвент о Европској унији има стални дијалог са Делегацијом Европске уније у Републици Србији. Истакла је да је у Постскрининг документу констатовано да је национално законодавство у доброј мери усклађено са прописима Европске уније, али да је низак степен имплементације, те да су институционални и административни капацитети за овај процес недовољни. Велики проблем представља и мониторинг. Она сматра да образовање буџетског Зеленог фонда није добро решење, јер ће министар имати дискреционо право да одлучује о додели средстава, а то ствара много места за злоупотребе. Као добар пример треба навести Словенију, која је установила овај фонд као капитални фонд, у који су се уплаћивала средства од сваке приватизације у одређеном проценту. Истакла је да Национални план за редукцију емисија из великих ложишта није дат јавности на увид. Такође, у сектору вода постоји много проблема, а потребно је и у процесу преговарања узети у обзир и специфичности Војводине (висок проценат арсена у води, канал Дунав-Тиса-Дунав).

 Синиша Митровић, самостални саветник за домаће и ЕУ прописе у области заштите животне средине у Привредној комори Србије, указао је на то да је Привредна комора Србије у потпуности спремна за дуготрајне преговоре, али да је у том поступку од значаја и синергија оба скупштинска одбора. Изазови у овој области су бројни, довољно је само споменути колики су били износи штете настале као последица климатских промена у скоријој прошлости (око пет милијарди евра). Истакао је да Привредна комора представља гласноговорника индустрије, која се бави заштитом животне средине и обавеза јој је да промишља о индустрији у процесу еколошке транзиције. Постоје процене да ће трошак еколошке транзиције, кроз који ће Србија проћи у поступку придруживања ЕУ, коштати око 10,6 милијарди евра, али се бенефити који се кроз тај поступак добијају процењују на око 30 милијарди евра. Нагласио је да је индустрији потребан један добар фонд, а буџетски Зелени фонд који има своје недостатке, ипак представља добар алат за креирање политике животне средине.

 У дискусији која је уследила, учествовали су: Соња Павловић, Жељко Пантелић, Дејан Максимовић, Станка Михајлов, др Бранислав Блажић, Наташа Ђерег, Синиша Митровић, Кристина Цвејанов, Снежана Богосављевић Бошковић, Јелена Балашевић и Бранислава Јефтић.

 Народни посланик Соња Павловић је изнела мишљење да су средства у Буџету за област животне средине све мања како се ближи отварање преговора о Поглављу 27. Када се ради о средствима опредељеним за третирање питких и отпадних вода, па оно што је опредељено неће омогућити завршетак планираног ни за 20 година. Поставила је питање који су то стратешки приоритети и каква је сарадња са Министарством финансија када су тако мала средства опредељена за ову област.

 Одговарајући на ово питање, Жељко Пантелић је рекао да је он у уводном излагању већ навео који су то постојећи проблеми и да је немогуће само кроз буџет обезбедити сва средства неопходна за финансирање онога што је директивама прописано.

 Дејан Максимовић, члан Одбора Скупштине АП Војводина за урбанизам, просторно планирање и заштиту животне, је изразио задовољство због тога што нису добијена мерила од стране Европске уније. Он је додао да је проблем финансирања нерешен, да су приходи Републике у овој области били око 400 пута већи од покрајинских и поставио је питање да ли је могуће добити подршку од стране народних посланика како би се у овој области променио закон и ова велика несразмера на неки начин смањила.

 Станка Михајлов, члан Одбора Скупштине АП Војводина за урбанизам, просторно планирање и заштиту животне, поставила је питање како се показао систем јавно-приватног парнерства у изградњи депонија и који је најбољи модел увођења у легалне токове социјално угроженог становништва које се бави сакупљањем секундарних сировина. Њу је интересовало и како су се у пракси показале казнене одредбе у области заштите животне средине, као и које су се мере показале као најбоље за спровођење превенције.

 Одговарајући на претходно постављена питања, председник Одбора др Бранислав Блажић рекао је да је илузија уколико се мисли да ће сва неопходна средства бити прикупљена из неког од фондова или буџета, већ да је реалност да се кроз неки од модела јавно-приватног партнерства обезбеде не само финасијска средства, већ и административни капацитети који такође недостају. Циљ свакако треба да буде увођење социјално угроженог становништва које се бави сакупљањем секундарних сировина у легалне токове кроз различите моделе социјалног предузетништва, а неки од примера попут „бразилског“ су већ помињани. Он је додао да треба примењивати принцип „загађивач плаћа“, али да се при томе мора водити рачуна о балансу између опстанка индустрије и заштите животне средине.

 Наташа Ђерег се сложила да је неопходно решити проблем финансирања и да је потребно озбиљније приступити изради закона, јер је немогуће написати закон из области заштите животне средине, а онда рећи да примена тог закона не захтева никаква новчана средства.

 Синиша Митровић је изнео да у Србији трнутно постоје 24 јавно-приватна партнерства, која немају дефинисан облик и да често нису јасно постављни својински односи. Потребна је потпуна транзиција јавно-комуналног сектора, у коме тренутно ради 44000 људи. Тренутно се свега 5% јавно-комуналног отпада рециклира, а циљ је да до уласка у ЕУ то буде 30%. Јавно-приватно партнерство јесте добар пут, али се оно мора на адекватан начин уредити и подржати од стране државе. У Србији ради 40000 „сакупљача“, чији је животни век кратак, а примања ниска, уз понеке изузетке који злоупотребама остварују приходе далеко веће од просечних у Републици Србији. Процене су да 95% ресурса који се рециклирају потиче од „сакупљача“, те да је нужно да се онемогући купопродаја секундарних сировина за готовину, јер би се на тај начин могао стећи увид у то ко и како купује односно продаје сировине и на који начин су те сировине прибављене.

 Надовезујући се на претходно излагање, Владимир Галић је додао да сам број од двадесетак склопљених јавно-приватних партнерстава за седам година довољно говори сам за себе и да је због тога потребно изменити закон како би се јавно-приватно партнерство на другачији начин уредило.

 Кристина Цвејанов, председник Српске асоцијације рециклера амбалажног отпада, у свом излагању је истакла да је основни проблем рециклерске индустрије недостатак ресурса за рециклирање. Процене су да је искоришћеност капацитета за рециклирање свега 50%, а да од тога 50% сировина долази од сакупљча. Пажњу треба обратити када се прихватају решења из Европске уније, јер некритичко прихватање свих решења може лако довести до отежаног рада или чак гашења постојеће рециклажне индустрије. Као пример за то може се навести Директива о амбалажи, која је по проценама око 80% примењена, али је реално стање на терену значајно другачије. Сами закони су релативно добри, али се област заштите животне средине брзо мења и потребно је на време реаговати. Њу је интересовало где настаје застој у доношењу нових и мењању постојећих закона, када већ постоји сагласност свих заинтересованих страна.

 Др Бранислав Блажић одговорио је да нема застоја, већ да постоји став да је нужно написати нове законе, који би били међусобно усклађени и усклађени са другим у међувремену донетим законима, а тај процес захтева време.

 Народни посланик Снежана Богосављевић Бошковић указала је на то да су закони из области животне средине донети почетком 2016. године, али да још увек нису донети подзаконски акти (пре свега правилници) и да то кочи имплементацију.

 Јелена Балашевић, члан Одбора Скупштине АП Војводина за урбанизам, просторно планирање и заштиту животне, похвалила је овај вид сарадње између два одбора и поставила питање шта треба рећи грађанима како они могу да допринесу процесу преговарања за Поглавље 27 и да ли постоји одређена „толеранција“ за нашу земљу с обзиром на НАТО бомбардовање које је Србија претрпела.

 Одговарајући на ово питање, Жељко Пантелић је рекао да не постоје инстант решења и да су све заитересоване стране свесне проблема који постоје. Оно што постоји као проблем, али није раније у дискусији споменуто, је да судски систем у овој области не функционише. Инспекција врши контролу, али на крају не буде судског епилога. Што се тиче последица НАТО бомбардовања, Србија због тога неће имати никакве олакшавајуће околности у поступку преговора.

 Неђељко Коњокрад, члан Одбора Скупштине АП Војводина за урбанизам, просторно планирање и заштиту животне, похвалио је овакав тип сарадње између скупштинских радних тела и додао да у томе види много потенцијала.

По завршеној дискусији, на предлог председника Одбора Скупштине АП Војводина за урбанизам, просторно планирање и заштиту животне средине Браниславе Јефтић, оба одбора једногласно су усвојила следећи

ЗАКЉУЧАК:

Одбор подржава све активности Министарства пољопривреде и заштите животне средине и Преговарачке групе за Поглавље 27 у даљем раду на отварању Поглавља 27 у преговорима о приступању Републике Србије Европској унији.

 Председник Одбора др Бранислав Блажић закључио је да су на овој заједничкој седници дотакнуте две болне теме, а то су финансије и административни капацитети, а на то се надовезује и трећа - ниво еколошке свести, која је подједнако важна. Истакао је да је Србија на добром путу, али је неопходно имати стрпљења.

 Седница је завршена у 13,06 часова.

 СЕКРЕТАР ПРЕДСЕДНИК

 Милица Башић др Бранислав Блажић